|  |  |  |
| --- | --- | --- |
| bodp.jpg | BOD PÉTER ORSZÁGOS KÖNYVTÁRHASZNÁLATI VERSENY  2015/2016. tanév | |
| OFI Pedagógiai Könyvtár és Múzeum | | 2016. április 25. |

# 

# Szóbeli döntő

# 9-10. évfolyam

**A verseny szakaszai**

1. Tájékoztató az országos pedagógiai könyvtár használatáról. (versenyidőn kívül)

2. A feladatok kiosztása, átolvasása. (5 perc)

3. Szerkesztői tájékoztató. (5 perc)

4. Önálló felkészülés (80 perc)

5. Beszámoló a szerkesztőbizottság előtt (fejenként 5 perc)



**Kedves Versenyzőnk! Kedves Tanácsadónk!**

A *Mikkamakka* c. folyóirat felelős szerkesztője, dr. Pompor Zoltán felkért, hogy külső szakértőként, tanácsadóként vegyél részt a következő tematikus szám összeállításában. Feladatod, hogy segítsd a lapban a *népzene* témakörének szerteágazó megjelenítését. Erre vonatkozó javaslataidat a ma a *Mikkamakka* szerkesztőbizottsági ülésén prezentáció formájában be is kell mutatnod a szerkesztőknek.

A következő linket bemásolva válogathatsz a megjelent lapszámok közül:

<http://folyoiratok.ofi.hu/mikkamakka/lapszamok>

A következő tematikus szám témája: **A zene**

**Amit a szerkesztőbizottság vár tőled**

* Három rovathoz tegyél konkrét javaslatot!
  + Nem kidolgozott anyagokat várnak, hanem tartalmi és formai javaslatokat.
  + 2-4 forrást várnak, melyek segítségével kidolgozhatják a javasolt témát.
* Legalább az egyik rovathoz kapcsolódóan tegyél javaslatot alkotóra is.
  + Kitől származzon a szöveg vagy az illusztráció?
  + Nem élő alkotótól konkrét művet ajánlj!
  + Élő író vagy illusztrátor esetén javasolhatod azt is, hogy őt kérjék fel alkotónak.
* A népzene megjelenítése a feladatod, a többi zenei témával mások foglalkoznak.
  + A Bartók évfordulóra való tekintettel legalább egyik javaslatod kapcsolódjon Bartók Bélához!
* Tartsd szem előtt a *Mikkamakka* folyóirat céljait, célközönségét!
* A *Mikkamakka* szerkesztőbizottsági ülésén 5 perces szóbeli előadásban mutasd be javaslataidat a szerkesztőknek, melyhez 5-8 diából álló prezentációt készítsél!

**Ami a munkád sikerességéhez szükséges**

* Meggyőző indoklás, érvelés.
  + Az indoklás akkor hiteles és megalapozott, ha forrásokra támaszkodsz, és ezek prezentációdban is szerepelnek.
  + A több és többféle forrás használata segíti a szakszerűséget, megalapozottságot.
* Az alkotóra tett javaslatodat támaszd alá azzal is, hogy az általad javasolt író vagy illusztrátor egy művét felkéred a raktárból, és bemutatód közben leteszed a *Mikkamakka* szerkesztőinek asztalára.
* Tartsd szem előtt, hogy a szerkesztők azért kértek könyvtárhasználthoz értő szakértőt, hogy a rendelkezésre álló információforrásokat minél szélesebb körben tekintsék át a témában.
* Elkészült prezentációdat a számodra kijelölt számítógép asztalára mentsd el, úgy hogy a fájlnév tartalmazza nevedet!
  + Kérjük, hogy minden egyéb munkafájlodat is az asztalra mentsd!

**Rovatok, amelyek közül választhatsz**

Választásaidat is indokold, hogy a *Mikkamakka* szerkesztőbizottság azt is értse, miért azt a rovatot tartod a legalkalmasabbnak a témaköröd megjelenítésre.

* könyvajánló
  + Írj vázlatot, szempontokat a kedvcsinálóhoz!
* poszter
  + Javasolhatsz már kész kép közlését vagy felkérést is.
* szövegrészlet, idézet
* játék, népszokás
  + leírás
  + Kiknek ajánlod?
  + Milyen alkalomra ajánlod?
* interjú
  + Ki - kivel?
  + Milyen formában?
* Mit jelent? – ismeretterjesztő rovat
  + népzenével kapcsolatos kifejezések gyűjteménye
  + Milyen formában?
* új rovatot is javasolhatsz
  + Ügyelj, hogy akkor az olyan legyen, ami a következő számokban, más témákban is megtölthető legyen!

### Ami segíti munkádat

* A szerkesztőbizottság szóbeli tájékoztatója. Ezalatt jegyzetelned is hasznos lehet.
* A *Mikkamakka* folyóirat egy korábbi számának egy példánya.
* A könyvtár teljes állománya rendelkezésedre áll. (Kivéve muzeális dokumentumok.)
  + A könyvraktárból maximum 5 kötetet kérhetsz fel. A pontosan kitöltött raktári kérőcédulákért két időpontban jön a raktáros . A leadott kéréseket maximum 15 perc múlva teljesítik.
* Az interneten elérhető publikus forrásokat is használhatod.
  + Az internetet kommunikációra és nem publikus (jelszóval védett) felületek alkalmazására nem használhatod.
* Az országos pedagógiai könyvtár könyvtárosaitól és informatikusától kérdezhetsz.
  + Nekik nem feladatuk megoldani munkádat. Olyan kérdésekre válaszolnak, amit egy felkészült könyvtárhasználónak nem kell tudnia, ami helyi sajátosság, vagy aktuális probléma.
  + Kérdésedet pontosan, gyakorlott könyvtárhasználótól elvárható módon tedd fel!
* Lapokat, írószereket találhatsz egy erre kijelölt asztalon.

**Munkád értékelése**

Felkészülésed során egy zsűritag figyeli munkádat. Tőle ne kérdezz, ne magyarázd tevékenységeidet, döntéseidet. Ő csak megfigyelő. Munkádat a következő szempontok szerint értékeli:

|  |
| --- |
| **Felkészülési szakasz** |
| 1.) Tájékozódás a könyvtár állományában |
| 2.) Tájékozódás az interneten elérhető forrásokról |
| 3.) A témához kapcsolódó anyagok jegyzetelése, válogatása |
| **Bemutató** |
| 1.) Javaslatok tartalma |
| 2.) Források (összetétele, hivatkozása) |
| 3.) A prezentálás |

Jó munkát kívánunk!